На основу члана 56. Статута Града Ниша („Службени лист Града Ниша“, број 88/2008, 143/2016 и 18/2019), члана 72. Пословника о раду Градског већа Града Ниша („Службени лист Града Ниша“, број 1/2013, 95/2016, 98/2016, 124/2016, 144/2014 и 117/2020) и члана I Решења о утврђивању цена услуга превоза у јавном градском и приградском превозу путника на територији Града Ниша („Службени лист Града Ниша“, број 33/2024),

Градско веће Града Ниша, на седници одржаној дана 20.08.2024. године, доноси

**Р Е Ш Е Њ Е**

**I** Oдобрава се израда 46 (четрдесет шест) легитимација за превоз у јавном градском и приградском превозу путника на територији Града Ниша за 3 зоне (I + II + III зона), које би гласиле на Центар за пружање услуга социјалне заштите „Мара“ Ниш а којe би користила лица који су ангажована на пословима личног пратиоца детета и персоналног асистента приликом пружања ове услуге.

**II** Налаже се Јавном комуналном предузећу Дирекција за јавни превоз града Ниша да за лица из тачке I, према списку са именом и презименом изради легитимације за бесплатан превоз са роком важења до 31. децембра 2024. године.

**III** Решење доставити: ЈКП Дирекција за јавни превоз града Ниша, Градској управи за друштвене делатности, Центру за пружање услуга социјалне заштите „Мара“ Ниш и архиви Градског већа града Ниша.

Број: 736-2/2024-03

Датум: 20.08.2024.године

**ГРАДСКО ВЕЋЕ ГРАДА НИША**

**ПРЕДСЕДНИК**

**Драгослав Павловић**

**Oбразложење**

Центар за пружање услуга социјалне заштите „Мара“ Ниш обратио се Градској управи за друштвене делатности захтевом за израду 46 (четрдесет шест) легитимација на месечном нивоу за превоз у јавном градском и приградском превозу путника на територији Града Ниша за 3 зоне (I + II + III зона), које би гласиле на Центар за пружање услуга социјалне заштите „Мара“ Ниш а којe би користила лица која су ангажована на пословима личног пратиоца детета и персоналног асистента приликом пружања ове услуге.

Лични пратилац доступан је детету са инвалидитетом односно са сметњама у развоју, области кретања, одржавања личне хигијене, храњења, облачења и комуникације са другима, што укључује и помоћ у коришћењу градског превоза (улазак и излазак из средстава превоза).

Услуге персоналне асистенције усмерене су ка одржавању и унапређењу квалитета живота корисника, у зависности од идентификованих потреба и капацитета за самостално обављање одређених активности, као и капацитета породице корисника и доступних ресурса и по потреби укључују и помоћ при кретању унутар и изван корисникове куће, радног места и места где се одвијају друштвене и образовне активности као и помоћ у коришћењу превоза.

Имајући у виду неопходност обављања послова наведених ангажованих лица а у циљу унапређења квалитета живота и задовољавања основних потреба корисника услуга личног пратиоца детета и персоналне асистенције а сходно одредбама Решења о утврђивању цена услуга превоза у јавном градском и приградском превозу путника на територији града Ниша, које прописују да Градско веће града Ниша, у изузетним случајевима може одобрити издавање легитимације за коришћење бесплатног превоза, са роком важења најдуже до једне године, Градска управа за друштвене делатности израдила је нацрт Решења као у диспозитиву.

|  |  |
| --- | --- |
|  | **ВРШИЛАЦ ДУЖНОСТИ НАЧЕЛНИКА ГРАДСКЕ УПРАВЕ ЗА ДРУШТВЕНЕ ДЕЛАТНОСТИ**  **Миљан Петровић** |